Méhészet a Gödöllői-dombságon

Pedagógus kollégámmal, Pető Vilmossal beszélgettünk a méhészetről. Helyszín a Gödöllői-dombság.

* *Vili, kérlek, mondj pár szót magadról!*
* 1975-ben diplomáztam mint gépészmérnök. Hat évet dolgoztam egy termelőüzemben, közben elvégeztem a mérnöki tanárképzőt, és 1981-től pedagógusként matematika–fizika szakon tanítok. Emellett a megélhetésem kedvéért sok mindent kipróbáltam, a mezőgazdasági vállalkozástól az építőiparon át az autóiparig, mígnem egy véletlen folytán egy méhész jó barátom „megfertőzött” a méhészettel.
* *Hány éve történt ez?*
* Körülbelül hat éve. Előtte jóformán azt sem tudtam, hogy mi az, hogy méhészet. Azóta, mondhatjuk, igen komoly eredményeket értem el, habár még profinak nem érzem magamat (ez, bármennyire is egyszerűnek tűnik a külvilág szemszögéből, nagy szakértelmet igénylő szakma), de azért már értek hozzá, tehát tudok minőségi mézet termelni.
* *Hol folyik a „méztermelés”?*
* Szerencsére a barátom jóvoltából egy olyan helyre kerültem a méheimmel a Gödöllői-dombság erdeiben, amely alkalmas arra, hogy állóméhészetet folytassak (állóméhész vagyok, tehát nem kell vándorolnom), mivelhogy ebben az erdőben minden, ami a méheknek szükséges, megtalálható kora tavasztól késő őszig. Korán ontják az erdei fák a virágport vagyis a fehérjét, amely a fiatalok neveléséhez szükséges. Virágzik a vadcseresznye, majd a vadkörte és a galagonya – nagyon különleges ízanyaggal rendelkező mézet ad ez a három virág, ezeket egyszerre szoktam kipergetni, és erdei vegyes virágmézként szoktam értékesíteni. Kiváló, nagyon szeretik, nagyon egészséges, és könnyen eladható. A helyre jellemző, hogy bent vagyok az erdő közepén, és mivelhogy a méhek maximum öt kilométerre tudnak elrepülni, úttest környékére el se jutnak (ahol a kipufogófüst kén- és ólomtartalma a nektárra rátapadva a mézbe is bekerülhetne), vagyis mondhatom, hogy ha nem akarnám, akkor is biomézet termelnék.
* *Az erdei vegyes mézen kívül milyen mézeket tudsz még előállítani?*
* Nagyon komoly akácerdők is vannak a környéken, van itt északi fekvésű, déli fekvésű, tehát mindenfajta, a hordási szezont elnyújtva előbb-később nyíló, igen komoly hozamot lehet elérni ezzel, úgy, hogy nem kell vándorolnom délről északra, ahogyan sok méhész rákényszerül. Kényelmesen vagyok, látod, az állóméhészethez itt minden megvan. Van olyan időszak, hogy az akác elfagy szinte az egész országban, és hiány van az akácmézből. Itt a klímának és a domborzatnak köszönhetően mindig van akác. Ha egy része tönkre is megy, a méheim felkutatják rejtett helyeken is. Ha csapadék van, akkor hársmézünk is van. Több száz hektáros hárserdők vannak, kislevelű-nagylevelű, ezüst, stb., mindez nagyon komoly hársméz termelésére ad lehetőséget. Egyetlen gondja a hársnak, hogy csak akkor mézel jól, ha az idő csapadékos. Az erdőben folyamatosan van valamilyen virág, itt a méhek mindig találnak annyit, hogy nincsen hordástalan időszak. Ha lenne, akkor etetni kellene a méheket. A kígyószisz, a selyemfű vagy népiesen vaddohány gyönyörű, hófehér, illatos mézet ad (egyébként mindenhol irtják a vaddohányt, gyomnövénynek számít, de az erdőben vadon nő, bőven van, a méhek ebből is sokat tudnak profitálni).
* *Amellett, hogy ritka szép helyen vagy, ez kész méhészparadicsom!*
* Igen. A Gödöllői-dombság az, mind földrajzi fekvése, mind klímája, mind a növények széles skálája miatt. Mint kezdő méhész, korán „tapasztalt méhész” lettem, mert itt alkalmam nyílt kiismerni a méhészet minden csínját-bínját… Ügyesen, odafigyelve a legváltozatosabb, és ahogy mondtam, bio szintű mézeket lehet előállítani. Tudod rólam, hogy megfordultam én már a világ minden táján, de ennél szebb helyet el sem tudnék képzelni.
* *Egészen kedvet kaptam hozzá! Nekem például ajánlanád a méhészetet?*
* Az egész méhészetet mint igen hasznos és mind anyagilag, mind ökológiailag nagyon gazdaságos elfoglaltságot én csak idősebb embereknek javasolnám. Hivatkozom egy német szerző méhészkönyvének előszavára, amelyben ő a méhészkedést csak őszülő embereknek ajánlja, ennek az az oka, hogy óriási nyugodtság-higgadtság szükséges hozzá, nem megy az, hogy rohannom kell haza, mert a gyerekeket haza kell hoznom az óvodából – ilyen nincs. A méhek nem sokat kívánnak, de amit kívánnak, azt időben meg kell adni, és csak nyugodtan, kimérten. Ha nem így van, akkor ők is átveszik a hangulatot és csípnek. Nem viselik el maguk körül a külső gerjesztést, nagyon érzékenyek arra, hogy mi van a környezetükben, azért van az, hogy ha idegenek mennek méhek környékére, akkor azokat bizony megtámadják. Mondják öreg méhészek, hogy a méhek megismerik a gazdájukat - én ezt nem hittem el sokáig, de volt, hogy amikor kezdtem levenni a keretet, már mentek is le róla, úgy csoportosultak; így ez valóban igaz lehet. Visszatérve a kérdésedre, fiatalon is lehet csinálni, de csak főállásban. Hobbiszinten nem, mert a fiatalembernek még sok a dolga az élet különböző részein, tehát az, hogy kimegyek - nem megyek, ráérek - nem érek rá, megbosszulja magát. Inkább ez egyfajta nyugdíjas állás.
* *Azt hiszem, nem tévedek – Te nagyon szeretsz a méhekkel foglalatoskodni!*
* Nagyon örülök neki, hogy ezzel foglalkozom. Külön fejezet volna elmesélni, hogyan élnek a méhek, senki sem pihenhet, mindenkinek van beosztása… sokan nem tudják, hogy egy méhecske csak öt hétig él, mert agyondolgozza magát, annyira szorgalmas. Ezért van az, hogy az anyának egy nap sokat kell petézni (ezer-ezerötszáz petét), hogy legyen utánpótlás, különben a család kihal, s még arra is odafigyelnek, hogy ha az anya megöregszik, a királynő, és már nem tud annyit petézni, akkor maguknak egy új anyát nevelnek, a régit pedig likvidálják. Ezt úgy hívják, hogy csendes anyaváltás, mert még a méhész sem veszi észre, persze a méhész tudatosan is cserélheti az anyát, hogy a folytonosság megmaradjon… Most már nyugdíj előtt egy pár évvel pont jó a dolog, már csak a méhészettel és a pedagógiával törődöm, és ha megélem a nyugdíjas kort, csak a méhészettel fogok foglalkozni.
* *Köszönöm a beszélgetést! További sok sikert és örömöt kívánok ehhez a szép hivatáshoz!*
* Nagyon szívesen és köszönöm. Eljutottam arra a szintre - ezt tényleg őszintén mondom, ki merem jelenteni eskü alatt is -, hogy ha a méhészet egy forint hasznot nem hozna, akkor is csinálnám, mert annyira megszerettem a méheket.

2012. június